KIRJALLINEN KYSYMYS E-3245/00 esittäjä(t): Neil MacCormick (Verts/ALE) komissiolle. Henkivakuutusyhtiöiden orvot varat.



Virallinen lehti nro 151 E , 22/05/2001 s. 0111 - 0112



KIRJALLINEN KYSYMYS E-3245/00 esittäjä(t): Neil MacCormick (Verts/ALE) komissiolle (20. lokakuuta 2000) Aihe: Henkivakuutusyhtiöiden orvot varat Onko komissio perehtynyt henkivakuutusyhtiöiden orpojen varojen ongelmaan? Katsooko komissio, että kyseisten varojen mahdollinen väärinkäyttö on ristiriidassa rahoituspalvelujen kuluttajien oikeuksien kanssa unionissa? Jos vastaus on myönteinen, mihin toimiin komissio aikoo ryhtyä varmistaakseen, ettei orpoja varoja väärinkäytetä yhtiöiden osakkeenomistajien hyväksi ja vakuutuksenottajien vahingoksi? Frederik Bolkesteinin komission puolesta antama vastaus (4. joulukuuta 2000) Niin kutsutuilla orvoilla varoilla tarkoitetaan henkivakuutusrahastossa olevien varojen sitä osuutta, joka ylittää siltä sopimusvelvoitteiden täyttämiseksi edellytetyn määrän. Tämä määrä lasketaan perusteltujen olettamusten perusteella siten, että vakuutuksenottajien kohtuulliset odotukset täyttyvät. Kansalliset vakuutusvalvontaviranomaiset valvovat, että vakuutusyritysten rahoitus on terveellä pohjalla, ja erityisesti, että vakuuttajan sopimusvelvoitteet on katettu riittävän suurella vakuutusteknisellä vastuuvelalla. Tätä vakuutusteknistä vastuuvelkaa kuvastavat vakuuttajan eri varallisuusluokkiin tekemät sijoitukset. Henkivakuutuksen ensivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 79/267/ETY ja 90/619/ETY muuttamisesta 10 päivänä marraskuuta 1992 annetussa neuvoston direktiivissä 92/96/ETY (kolmas henkivakuutusdirektiivi)(1) säädetään vakuutusteknisen vastuuvelan vähimmäismäärän ja vakuutusmaksuvastuun laskemista koskevista yhteensovitetuista säännöistä, joita vakuutusyrityksen on noudatettava täyttääkseen kaikki sopimusvelvoitteensa. Lisäksi direktiivissä 92/96/ETY esitetään luettelo niistä varallisuusluokista, joihin vakuutusyrityksille voivat jäsenvaltion luvalla tehdä sijoituksensa vakuutusteknisen vastuuvelan kattamiseksi. Oikeudelliselta kannalta vakuutusteknisen vastuuvelan kattavat varat ovat vakuutusyrityksen omaisuutta. Parlamentin jäsen tarkoittaa sitä, että henkivakuutusyritys jakaa vakuutusteknistä vastuuvelkaa kattavien varojen sen osuuden, joka ylittää vakuutusteknisen vastuuvelan laskemista koskevissa säännöissä säädetyn vähimmäismäärän. Vakuutusyrityksen tehtävä on kansallisen valvontaviranomaisen valvonnassa laskea, kuinka paljon vaadittu vastuuvelka ylittyy, sekä millä perusteella nämä ylimääräiset varat jaetaan. Komission tietojen mukaan Yhdistyneen kuningaskunnan vakuutusvalvontaviranomainen (Financial Services Authority) katsoo, että kyseiset varat on jaettava siten, että vakuutuksenottajien osuus on 90 % ja osakkeenomistajien osuus 10 % jaettavista varoista. Eräät vakuutusyritykset ovat vastikään tehneet vakuutuksenottajille erilaisia tarjouksia näiden orpojen varojen jakamisesta. Kansallisia tuomioistuimia on pyydetty tutkimaan näitä tarjouksia, ja joulukuussa 2000 High Courtissa käsitellään merkittävää ennakkotapausta, jonka odotetaan selventävän tilannetta. Komissiolla ei ole todisteita vakuutusyritysten orpojen varojen väärinkäytöstä. Komissio katsoo, että kansallisten viranomaisten tehtävä on valvoa, noudattavatko vakuutusyritykset tekemiensä vakuutussopimusten ehtoja sekä muita jäsenvaltioissa voimassa olevia lakeja ja toiminnan vakauden valvontaa koskevia säännöksiä jakaessaan vakuutusteknistä vastuuvelkaa kattavia ja vähimmäisrajan ylittäviä varoja. Mikäli komission tietoon tulee markkinakäytäntöjä, jotka ovat ristiriidassa kansallisten edellytysten kanssa, se vaatii kansallisia viranomaisia toteuttamaan aiheellisia toimenpiteitä. (1) EYVL L 360, 9.12.1992.